Diari Oficial de la Generalitat Valenciana


Sumari del DOGV 8462, del 11-01-2019 (2019/82)

DECRET 185/2018, de 19 d'octubre, del Consell, de declaració de béns d'interès cultural, amb la categoria de zones arqueològiques i paleontològica de determinats béns immobles.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   8462

Data del DOGV
:   11-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/82


Data del document
:   19-10-2018

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * patrimoni cultural
    * legislació
    * ben cultural
    * protecció del patrimoni
    * arqueologia

DECRET 185/2018, de 19 d'octubre, del Consell, de declaració de béns d'interès cultural, amb la categoria de zones arqueològiques i paleontològica de determinats béns immobles. [2019/82]  
  
Preàmbul  
  
La disposició addicional quarta de la Llei 4/1998, d'11 de juny, de la Generalitat, del patrimoni cultural valencià, estableix que la conselleria competent en matèria de cultura elevarà al Consell, per a la seua aprovació per decret i previ informe favorable de dues institucions consultives, la relació de béns que, comptant amb expedient per a ser declarats béns d'interès cultural amb anterioritat a l'entrada en vigor de la Llei 4/1998, d'11 de juny, de la Generalitat, del patrimoni cultural valencià, siguen mereixedors de ser inclosos en l'Inventari General del Patrimoni Cultural Valencià, en la secció d'aquest que millor s'adeqüe al valor cultural que aquests incorporen i d'acord amb la categoria que els corresponga.  
  
Aquest decret té per objecte en una primera fase inscriure la relació de béns que s'enumeren, en la secció primera de l'Inventari del Patrimoni Cultural Valencià, és a dir, amb la categoria de béns d'interès cultural.  
  
Per a fer efectiva la plena aplicació de les mesures de protecció i foment que per als béns d'interès cultural preveu la llei, i en execució d'aquesta, es procedeix, a més, a dotar-los del corresponent entorn de protecció. Això sense perjudici de la posterior complementació de cada expedient amb la resta de determinacions exigides per la Llei 4/1998, d'11 de juny, de la Generalitat, del patrimoni cultural valencià, inclosa l'obligació dels ajuntaments de redactar els preceptius plans de protecció d'aquests immobles, a través dels quals podran introduir-se reajustaments justificats en les presents delimitacions.  
  
Finalment, es procedeix a sistematitzar terminològicament les denominacions de les categories dels béns d'interès cultural declarats amb anterioritat a l'entrada en vigor de la Llei 4/1998, d'11 de juny, de la Generalitat, del patrimoni cultural valencià, per a adaptar-les a les vigents. A aquest efecte s'adjunta una taula d'equivalències nominatives d'aplicació general, es detallen aquells béns el canvi de categoria dels quals no se subjecta a aquesta correspondència, i es defineixen específicament aquells que, com a conseqüència d'aquesta nova assignació, veuran modificat el seu règim tutelar.  
Per tot això, la Conselleria d'Educació, Investigació, Cultura i Esport va adoptar la Resolució de data 15 de novembre de 2016 (DOGV 22.11.2016), per la qual es va incoar expedient per a la primera fase de l'actualització i adaptació de la secció primera de l'Inventari General del Patrimoni Cultural Valencià, en matèria de patrimoni arqueològic i paleontològic, i es va sotmetre l'expedient incoat a tràmit d'informació publica.  
Aquesta resolució, amb els seus annexos, va ser publicada en el Diari Oficial de la Generalitat Valenciana, es va sotmetre a informació pública per un termini d'un mes i es va notificar als ajuntaments i a les persones interessades, que formularen al·legacions que han sigut raonadament contestades.  
Han emès informe favorable a aquest procediment d'actualització i adaptació de la secció primera de l'Inventari General del Patrimoni Cultural Valencià, la Reial Acadèmia de Belles Arts de Sant Carles, el Consell Valencià de Cultura i la Universitat de València - Estudi General.  
  
Per tot això, d'acord amb el que estableix la normativa referenciada, l'article 28.c de la Llei 5/1983, de 30 de desembre, de la Generalitat, del Consell, conforme el Consell Jurídic Consultiu a proposta del conseller d'Educació, Investigació, Cultura i Esport, i prèvia deliberació del Consell, en la reunió del 19 d'octubre de 2018,  
  
  
DECRETE  
  
Article 1. Objecte de l'actualització  
Es declaren béns d'interès cultural, amb la categoria de zones arqueològiques i paleontològica, els immobles que es detallen en els annexos d'aquest decret.  
  
Article 2. Entorns de protecció dels béns declarats  
Els entorns de protecció o àmbits d'afecció dels béns d'interès cultural que es declaren, queden definits, així mateix, en els annexos d'aquest decret.  
  
  
DISPOSICIONS ADDICIONALS  
  
Primera. Inscripció en l'Inventari General del Patrimoni Cultural Valencià  
Aquestes declaracions s'inscriuran en la secció primera de l'Inventari General del Patrimoni Cultural Valencià.  
  
Segona. Incidència pressupostària  
L'aplicació i desenvolupament d'aquest decret no podrà tindre cap incidència en la dotació dels capítols de despesa assignada a la Conselleria d'Educació, Investigació, Cultura i Esport, i en tot cas haurà de ser atès amb els mitjans personals i materials de la conselleria competent per raó de la matèria.  
  
  
DISPOSICIÓ FINAL  
  
Única. Entrada en vigor  
Aquest decret es publicarà en el Boletín Oficial del Estado i entrarà en vigor l'endemà de la publicació en el Diari Oficial de la Generalitat Valenciana.  
  
València, 19 d'octubre de 2018  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ